ШIухьафтыныр Ялтэ къыщыдахыгъ | Адыгэ Макъ\nШIухьафтыныр Ялтэ къыщыдахыгъ\nАвтор: Редакция\t/ 15.09.2016\t/ КУЛЬТУРЭР, КЪЭБАРЫКlЭХЭР, ПОЛИТИКЭР\t/\nТеатрэхэм я 8-рэ Дунэе фестиваль зэнэкъокъу Ялтэ щыкIуагъ. Адыгэ Республикэм и Лъэпкъ театрэу Цэй Ибрахьимэ ыцIэ зыхьырэр зэIукIэгъухэм ахэлэжьагъ, хагъэунэфыкIырэ чIыпIэр къыфагъэшъошагъ.\nАдыгэ Республикэм и ЛIышъхьэу ТхьакIущынэ Аслъан Лъэпкъ театрэм иIофышIэхэр Правительствэр зычIэт Унэм тыгъуасэ къыригъэблэгъагъэх.\nЛъэпкъ театрэу И. Цэим ыцIэ зыхьырэм ихудожественнэ пащэу Шъхьэлэхъо Светланэ Ялтэ щыIэгъэ артист­хэу Уайкъокъо Асыет, Жъудэ Аскэрбый, Мурэтэ Рустамэ, КIэмэщ Разы­ет, Хьэлэщтэ Саныет, ХьатхьакIумэ Аскэрбый испан тхакIоу Лорак ипьесэ техыгъэ къэгъэлъэгъонэу «ЛъышIэжь» зыфиIорэм зэрэхэлэжьагъэхэм къыте­гущыIагъ. С. Шъхьэлахъом ти ЛIышъхьэу ТхьакIущынэ Аслъан иупчIэхэм къаритыжьыгъэ джэуапхэм анахьэу къахэдгъэщырэр коммерческэ фестивалыр дэгъоу зэрэзэхащагъэр ары. Бысымхэм нэрылъэгъу IэпыIэгъухэр, мэкъэ­гъэIухэр гъэшIэгъонэу агъэпсыгъагъэх.\nШъхьэлэхъо Светланэ игупшысэхэр лъагъэкIуатэзэ, Лъэпкъ театрэм ирежиссер шъхьаIэу Кукэнэ Муратэ, Адыгэ Республикэм изаслуженнэ артисткэу Уайкъокъо Асыет, нэмыкIхэм къаIуа­гъэм уегъэгушхо.\nАдыгэ быракъэу жъогъо 12-р къызы­хэ­лы­дыкIырэр, спектаклэу «ЛъышIэ­жьым» хэлэжьэрэ артистхэм ясурэтхэр мэкъэ­гъэIухэм игъэкIотыгъэу къащагъэлъэгъуагъэх. Режиссерэу ЕмкIуж Андзор иIофшIагъэ осэ ин къыфашIыгъ.\n— КъызэрэзгурыIуагъэмкIэ, жюрим хэтхэм, залым къыщышъоплъыгъэхэм шIошъхъуныгъэу яжъугъэшIыгъэм къыхэщы артистхэм ярольхэр дэгъоу къы­зэрашIырэр, драматургиер гъэшIэгъо­нэу зэрэщытыр, — къыIуагъ ТхьакIу­щынэ Аслъан.\nКлассикэм идраматургие Лъэпкъ театрэм исценэ анахь дэгъоу къызэрэщигъэлъэгъуагъэм фэшI хэушъхьафы­кIыгъэ шIухьафтын Адыгэ Республикэм и Лъэпкъ театрэу И. Цэим ыцIэкIэ щытым къыфагъэшъошагъ. Титеатрэ иIофышIэхэр А. ТхьакIущынэм, Правительствэм, зэкIэ IэпыIэгъу къыфэхъу­хи гъогу тезыгъэхьагъэхэм «тхьашъуе­гъэпсэу» араIуагъ.\nТеатрэхэм яфестивалэу Iоныгъом Татарстан щыкIощтым Адыгеим и Лъэпкъ театрэ хэлэжьэщт.\nСурэтхэр А. Гусевым зэхахьэм къыщытырихыгъэх.